คนไทยกลับจาก “อียิปต์-กาตาร์” ติด “โควิด” 5 ราย ป่วยสะสม 3,156 คน ในประเทศยังเป็นศูนย์!
"พญ.พรรณประภา" ผู้ช่วยโฆษก ศบค. เผยคนไทยกลับจาก “อียิปต์-กาตาร์” ติด “โควิด” 5 ราย ดันป่วยสะสม 3,156 คน ในประเทศยังเป็นศูนย์! 
"พญ.พรรณประภา" ผู้ช่วยโฆษก ศบค. เผยคนไทยกลับจาก “อียิปต์-กาตาร์” ติด “โควิด” 5 ราย ดันป่วยสะสม 3,156 คน ในประเทศยังเป็นศูนย์!
23 มิ.ย. 2563

แพทย์หญิงพรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 23 มิ.ย.63 เมื่อเวลา 11.30 น. ที่สำนักปลัดกระทรวงสาธารณสุข
โดยระบุว่า พบผู้ติดเชื้อโควิด-19 เพิ่ม 5 ราย เป็นผู้ที่เดินทางกลับมาจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine) ขณะที่จำนวนผู้ติดเชื้อในประเทศยังเป็นศูนย์รายต่อเนื่อง 29 วัน จำนวนผู้ป่วยยืนยันสะสมอยู่ที่ 3,156 ราย รักษาหายเพิ่ม 1 ราย รวมรักษาหายแล้ว 3,023 ราย ยังรักษาอยู่ 75 ราย ไม่มีผู้เสียชีวิต ยอดผู้เสียชีวิตรวม ยังคงอยู่ที่ 58 ราย
สำหรับผู้ป่วยรายใหม่ แบ่งเป็นผู้ที่เดินทางกลับมาจากประเทศอียิปต์ 2 ราย เป็นนักศึกษาชาย 1 ราย อายุ 31 ปี จากเมืองไคโร และเพศหญิง อายุ 22 ปี อาชีพแม่บ้าน เดินทางถึงไทยวันที่ 9 มิ.ย. เข้าพัก State Quarantine ที่ จ.ชลบุรี ตรวจเชื้อครั้งแรกวันที่ 13 มิ.ย. ผลตรวจไม่พบเชื้อ ตรวจครั้งที่ 2 วันที่ 20 มิ.ย. ผลพบเชื้อ โดยทั้ง 2 รายไม่มีอาการ
อีก 3 รายเดินทางกลับจากเมืองโดฮา ประเทศกาตาร์ แบ่งเป็น เป็นเพศหญิง อายุ 31 ปี 1 ราย เพศชาย อายุ 22 ปี อาชีพพนักงานนวดสปา 1 ราย และเพศชาย อายุ 52 ปี อาชีพพนักงานขับรถเครน 1 ราย ถึงไทยวันที่ 16 มิ.ย. เข้าพัก State Quarantine ที่ จ.ชลบุรี ตรวจหาเชื้อวันที่ 21 มิ.ย. ผลตรวจพบเชื้อ ทุกรายไม่มีอาการ